Vedtekter for Store Ljan Barnehage i henhold til Barnehageloven § 7

1. ***Eierforhold***

Store Ljan Barnehage er et samvirkeforetak.

1. ***Formål***

Barnehagen skal sikre barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

Barnehagen skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagens pedagogiske virksomhet.

1. ***Opptaksmyndighet***

Daglig leder foretar opptak av barn i barnehagen. Styret kan endre denne bestemmelsen.

1. ***Opptakskrets og opptakskriterier***

Opptakskretser i prioritert rekkefølge:

1. Barn av stifterne.

2. Barn av ansatte i barnehagen.

3. Søsken til barn som har plass i barnehagen.

4. Søsken til barn som har hatt plass i barnehagen

5. Barn som sogner til Ljan skole

6. Barn fra Bydel Nordstrand

Barn som er tildelt fast plass, får beholde plassen til utgangen av barnehageåret det år barnet fyller 6 år.

Følgende kriterier i prioritert rekkefølge gjelder innenfor hver opptakskrets:

1. Iht. barnehageloven § 13 har barn med nedsatt funksjonsevne og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd, rett til prioritet ved opptak i barnehage.
2. Barnehagen skal tilstrebe en hensiktsmessig alderssammensetning og sikre en forsvarlig drift.

Styret kan endre denne bestemmelsen.

1. ***Opptaksperiode og oppsigelsesfrist***

Opptak av barn skjer hele året, men hovedsakelig ved samordnet opptaksprosess. Daglig leder kan tilby barnehageplass etter kapasitet utenom samordnet opptaksprosess. Beslutningen om opptak av barn i barnehagen og tildeling av ledige plasser foretas av barnehagen etter skriftlig søknad iht. Barnehagelovens bestemmelser om samordnet opptaksprosess.

Oppsigelsestid på barnehageplassen er 3 måneder regnet fra den 1. eller 15. etter at barnehagen har mottatt oppsigelsen. Oppsigelsen fra barnehagens side krever saklig grunn og skal skje skriftlig.

Oppsigelse fra foresattes side mottatt av barnehagen etter 1. april medfører en plikt til å betale foreldrebetaling ut juli måned. Dersom barnehagen får inn nytt barn i oppsigelsesperioden kan foreldrebetalingsplikten reduseres til 2 måneder.

Styret kan endre denne bestemmelsen.

1. ***Samarbeidsutvalgets sammensetning, myndighet, m.v.***

Samarbeidsutvalget skal være et rådgivende, kontaktskapende og samordnende organ. Utvalget skal særlig være med på å drøfte barnehagens ideelle grunnlag og arbeide for å fremme kontakt mellom barnehagen og lokalsamfunnet.

1. Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene.
2. Saker som gjelder ansettelser, opptak av barn og lignende skal ikke behandles av samarbeidsutvalget.
3. Samarbeidsutvalget skal ha 6 medlemmer, med 3 representanter fra foreldrene, 3 fra de ansatte. Foreldrene og de ansatte skal delta med like mange representanter.

Eier kan oppnevne opptil 3 representanter til SU.

1. Samarbeidsutvalget konstituerer seg selv, og velger selv sin leder. Som samarbeidsutvalgets vedtak gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke tilstede, gjelder det som møtelederen har stemt for.
2. Møter i samarbeidsutvalget holdes etter en plan fastsatt av samarbeidsutvalget, og for øvrig når samarbeidsutvalgets leder finner det nødvendig.

Det føres egen protokoll for samarbeidsutvalget, som skal inneholde de vedtak som samarbeidsutvalget har fattet vedrørende stiftelsen. Tid og sted for møtene skal gå fram av protokollen, likeså stemmefordeling og uenighet som kreves protokollført. Samarbeidsutvalget medlemmer signerer protokollen. Protokollen er tilgjengelig kun for samarbeidsutvalgets medlemmer, styret, daglig leder, og de personer samarbeidsutvalget gir tilgang.

1. ***Foreldreråd***

Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

1. Foreldrerådet består av foreldrene/foresatte til alle barna i barnehagen.
2. Foreldrerådet velger 3 foreldrerepresentanter til Samarbeidsutvalget.
3. Foreldrerådet skal bli forelagt og har rett til å uttale seg i saker av viktighet for foreldrenes forhold til barnehagen.
4. Barnehagens styrer har ansvaret for å innkalle til det første foreldrerådet i barnehageåret.
5. Foreldreråd holdes minst en gang i året – gjerne i forbindelse med årsmøtet.
6. Ved avstemming i foreldrerådet gis det en stemme for hvert barn, og alminnelig flertallsvedtak gjelder.

Det føres egen protokoll for foreldrerådet, som skal inneholde de uttalelser/vedtak som foreldrerådet har fattet. Tid og sted for møtene skal gå fram av protokollen, likeså stemmefordeling og uenighet som kreves protokollført. Foreldrerådets referent signerer protokollen. Protokollen er tilgjengelig kun for foreldrerådets medlemmer, styret, daglig leder, og de personer foreldrerådet gir tilgang.

1. ***Fastsettelse av foreldrebetalingen og matpenger***

Oppholdsbetalingen følger makspris og matpenger fastsettes av styret.

1. ***Klageadgang ved avslag på søknad om barnehageplass ved hovedopptak***

Dersom 1. eller 2. ønske ikke blir innfridd ved hovedopptaket, kan dette påklages. Utenom hovedopptaket er det bare søkere med lovfestet rett til prioritet som kan klage etter barnehagelovens $13, dersom de ikke tilbys plass i den aktuelle barnehage.

Utenom hovedopptak kan bare søkere til barnehagen med lovfestet rett til prioritet etter barnehageloven § 13 klage dersom de ikke tilbys plass. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er 3 uker fra det tidspunkt avgjørelsen som det skal klages over er kommet fram til søkeren. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

Reglene for klageadgang finnes i Forskrift om saksbehandlingsregler ved opptak i barnehage, (forskrift 2005-12-16 nr. 1477)

1. ***Andre opplysninger av betydning, jfr. barnehageloven § 7***

Iht. barnehageloven § 7 skal barnehagevedtektene gi opplysninger som er av betydning for foreldrenes/de foresattes forhold til barnehagen. Det vises i den anledning til avtale om disponering av barnehageplass som signeres som aksept av tilbud om barnehageplass. I avtalen er rettigheter og forpliktelser i avtaleforholdet detaljert regulert.

Noen vilkår fra nevnte avtale siteres i tillegg her:

* Styret i barnehagen forbeholder seg retten til å kunne endre vilkårene i denne avtale. Slik endring skal varsles skriftlig med minst 2 måneders frist før iverksettelse. Vilkårsendring gir foresatte rett til å si opp plassen med 1 måneds oppsigelsestid fra varselet er mottatt. Slike endringer kan være, men er ikke begrenset til, foreldrebetaling, gebyr og matpenger.

Foreldrebetalingen er pr. i dag kr. 3230,- pr. mnd. Inkludert matpenger kr.450,-

* Ved mislighold av avtalen fra barnehagens side kan foresatte ha rett til de alminnelige misligholdsbeføyelser, herunder prisavslag og erstatning. Dersom misligholdet er vesentlig kan barnehageplassen sies opp med øyeblikkelig virkning. I et slikt tilfelle kan andelskapitalen kreves innløst med øyeblikkelig virkning.
* Ved betalingsmislighold kan barnehagen kreve forsinkelsesrente iht. lov om forsinkelsesrente, og motregne evt. utestående i andelsinnskuddet.

Gjentatte mislighold vil kunne utgjøre et vesentlig mislighold. Ved vesentlig mislighold kan barnehageplassen sies opp med øyeblikkelig virkning.

* Foresatte som benytter barnehageplass plikter at familien er representert på 3 av 5 dugnader som blir arrangert av barnehagen pr. barnehageår.
* Dersom pliktig dugnad ikke gjennomføres skal det svares en ekstra foreldrebetaling fastsatt av styret som for tiden utgjør kr 1000,- pr. misligholdt dugnadsdag.
* Til hver andel kan fastsettes at det skal knyttes et rentefritt lån til laget. Lånets størrelse fastsettes av årsmøtet. Det utstedes gjeldsbrev for lånet. Ved oppsigelse av andel kan lånet tilbakeholdes inntil andelseiers økonomiske forpliktelser overfor laget er overholdt.
1. ***Leke- og oppholdsareal***

Barnehagens norm for arealutnytting er 4 m² leke- og oppholdsareal pr. barn over 3 år, og 5 m² for barn under 3 år. Styret kan endre denne bestemmelsen.

1. ***Åpningstid og ferie***

Barnehagen er normalt åpen mandag - fredag fra kl. 07.30 til kl. 16.45.

Barnehagen holdes stengt i romjulen og hverdagen i påskeuken (mellom palmesøndag og skjærtorsdag).

Dersom det er praktisk og økonomisk gjennomførbart skal barnehagen holdes åpen i hele sommerperioden. Dersom et tilstrekkelig behov ikke er til stede og/eller dersom det av hensyn til gjennomføring av personalets ferie ikke lar seg gjøre, kan barnehagen dog holdes stengt i juli måned.

Styret kan endre denne bestemmelsen.

1. ***HMS***

Barnehagen skal foreta internkontroll etter gjeldende regler og forskrifter. Det vises til programvaren PBL Mentor for dokumentasjon av barnehagens internkontrollsystem. Styret kan endre denne bestemmelsen.